**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.05.2025, ora 08:00 – 09.05.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.05.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 08.05.2025, la ora 12:00, **Atenţionarea Hidrologică nr. 19 – COD GALBEN**, valabilă în intervalul *08.05.2025 ora 14:00 – 09.05.2025 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Someș, Crișul Alb, Mureș, Bega, Timiș, Bârzava, Caraș, Nera, Dunăre – afluenţii mici aferenţi sectorului amonte confluenţă cu râul Desnaţui, Desnăţui, Jiu, Olt, Argeș, Ialomiţa, Buzău, Rm. Sărat, Putna, Bistriţa (afluent al râului Siret)*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, ARGEŞ, BIHOR, BISTRIȚA NĂSĂUD, BRAŞOV, BUZĂU, CARAȘ SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, IALOMIŢA, ILFOV, MEHEDINŢI, MUREȘ, NEAMŢ, OLT, PRAHOVA, SIBIU, SUCEAVA, TIMIȘ, VÂLCEA și VRANCEA (27 prefecturi) – COD GALBEN.*

**RÂURI**

**Debitele au fost, în general, în creştere** datorită precipitațiilor căzute în interval, exceptând cursul inferior au Prutului, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari pe râurile din bazinul Someșului Mare și în bazinele superioare ale Mureșului și Ialomiței, iar mai mici (sub 30%) pe râurile din bazinele hidrografice: Crasna, Barcău, Crişul Repede, Lotru, Vedea, Buzău, Putna, Rm. Sărat, Bârlad, cursul inferior al Ialomiței, unii afluenții ai Mureşului inferior, Oltului inferior, Argeșului superior şi afluenţii Prutului.

În interval au fost emise șase **ATENȚIONĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ nr. 19** din 08.05.2025.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creştere**, datorită precipitațiilor prognozate şi propagării, exceptând râurile din bazinele: Vișeu, Iza, Tur, bazinele superioare ale Someșului, Crasnei, Barcăului, Crișurilor, Mureșului, Begăi, Timișului, Bârzavei, Moraviței, Carașului, Nerei, Cernei, Jiului, Oltului, Argeșului, Ialomiței, afluenților Siretului și pe afluenții Prutului, unde vor fi în scădere, iar pe râurile din bazinul Vedei, bazinele mijlocii și inferioare ale Argeșului, Ialomiței și pe râurile din Dobrogea, debitele vor fi relativ staționare.

Sunt posibile creșteri de niveluri și debite pe unele râuri din zonele de deal și de munte din centrul, sudul și estul țării datorită precipitațiilor prognozate.

Se menține în vigoare **ATENȚIONAREA HIDROLOGICĂ nr. 19** din 08.05.2025, până la ora 12:00.

**DUNĂRE**

**Debitul la intrarea în țară (secțiunea Baziaș) în intervalul 08-09.05.2025 a fost staționar, având valoarea de 3900 m3/s**, sub media lunii mai (7250 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în creștere (4000 m3/s).**

În aval de Porțile de Fier, debitele vor fi în creștere pe sectorul Gruia – Calafat și în scădere pe sectorul Bechet - Tulcea.

**2.** **Situaţia meteorologică în intervalul 08.05.2025, ora 09:00 –09.05.2025, ora 06:00**

**Administraţia Naţională de Meteorologie** (A.N.M.) a emis la data de 08.05.2025, la ora 10:00, **Atenționarea Meteorologică nr. 45**, conform căreia:

**- INFORMARE METEOROLOGICĂ:** „*În intervalul 8 mai, ora 10.00 – 9 mai, ora 10.00, în cea mai mare parte a țării vor fi averse torențiale, descărcări electrice, intensificări ale vântului (rafale în general de 40...50 km/h) și izolat grindină. În intervale scurte de timp sau prin acumulare cantitățile de apă vor fi de 15...25 l/mp și izolat vor depăși 30...40 l/mp. La munte, la altitudini de peste 1500 m, vor fi și precipitații sub formă de lapoviță și ninsoare și, îndeosebi în nordul Carpaților Orientali, se va depune strat de zăpadă.”*

**- COD GALBEN:** „*În intervalul 8 mai, ora 14 – 9 mai, ora 03.00, vor fi perioade cu instabilitate atmosferică accentuată, ce se va manifesta prin averse torențiale, frecvente descărcări electrice și intensificări de scurtă durată ale vântului (rafale de 50...70 km/h) în Oltenia, Muntenia, cea mai mare parte a Dobrogei, sudul Banatului, sud-vestul Transilvaniei și sudul Moldovei. În intervale scurte de timp sau prin acumulare cantitățile de apă vor fi de 15...25 l/mp și pe arii restrânse de 30...50 l/mp. Pe alocuri vor fi vijelii și grindină.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;*

*- ARGEŞ, BRĂILA, BUZĂU, CARAȘ-SEVERIN, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, HUNEDOARA, IALOMIŢA, ILFOV, MEHEDINŢI, OLT, PRAHOVA, TELEORMAN, TULCEA, VÂLCEA, VRANCEA şi Municipiul BUCUREŞTI (22 prefecturi) – COD GALBEN.*

**ÎN ŢARĂ**

Vremea a fost, în general, instabilă și rece în cea mai mare parte a țării, chiar deosebit de rece în regiunile vestice, nordice, nord-estice, în Subcarpații Getici și parțial în centru, unde abaterile negative față de mediile climatologice au fost de -5...-9 grade. Cerul a fost noros în jumătatea de nord a țării și a prezentat înnorări temporar accentuate în celelalte regiuni. În special în a doua parte a zilei și în prima parte a nopții au fost averse în toate regiunile. Pe arii extinse în sud și izolat în vest și centru aversele au fost însoțite de descărcări electrice. La munte, la altitudini de peste 1900 m, s-au semnalat și precipitații sub formă de lapoviță și ninsoare. Cantitățile de apă au fost local 15...25 l/mp, iar pe alocuri în Oltenia, Transilvania și Carpații Meridionali de 30...40 l/mp. Au fost consemnate căderi de grindină pe raza județelor Dolj (la stațiile meteorologice Băilești și Bechet) și Teleorman (la stația meteorologică Alexandria) și vijelii în județele Dolj (la stațiile meteorologice Băilești și Craiova) și Olt (stația meteorologică Caracal). Vântul a suflat slab și moderat, cu intensificări asociat averselor, de până la 60 km/h în Oltenia, și pe crestele Carpaților Meridionali de până la 65...70 km/h, iar noaptea de până la 80...85 km/h pe crestele Carpaților Occidentali. Temperaturile maxime s-au încadrat între 10 grade la Rădăuți și 24 de grade la Giurgiu. La ora 06.00 se înregistrau valori termice cuprinse între 2 grade la Borod și 14 grade la Sulina, Gorgova, Gura Portiței și Constanța-dig. Izolat s-a semnalat ceață în vestul, sudul și centrul țării.

*Observații: de ieri de la ora 6.00 au fost în vigoare 10 avertizări pentru fenomene meteorologice periculoase imediate emise după cum urmează:*

*- SRPV Craiova: 2 avertizări cod roșu și 4 avertizări cod portocaliu;*

*- CNPM pentru Muntenia: 3 avertizări cod portocaliu;*

*- SRPV Sibiu: 1 atenționare cod galben.*

**LA BUCUREŞTI**

Valorile termice diurne au scăzut față de intervalul anterior și s-au situat ușor sub mediile multianuale specifice datei, astfel că temperatura maximă a fost de 19 grade la Afumați, 20 de grade la Băneasa și 21 de grade la Filaret. Cerul a fost mai mult noros și temporar s-au semnalat averse după-amiaza, dar mai ales noaptea când trecător au fost și descărcări electrice. Din datele de la stațiile meteorologice cantitățile de apă au fost de 10 l/mp la Băneasa, 6 l/mp la Filaret și 4 l/mp la Afumați. Vântul a suflat slab și moderat. La ora 6 se înregistrau 12 grade la Afumați și Băneasa și 13 grade la Filaret.

**3. Prognoza meteorologică în intervalul 09.05.2025, ora 09:00 –10.05.2025, ora 09:00**

**ÎN ŢARĂ**

Valorile termice vor continua să scadă, astfel că vremea va deveni răcoroasă, chiar rece în estul, centrul și nordul teritoriului. Cerul va fi variabil, mai mult noros în regiunile nordice, estice, sud-estice și în centru. Va ploua local în Moldova, Muntenia, estul și sud-estul Transilvaniei, Dobrogea, în zona montană și izolat în restul Transilvaniei, Oltenia, Maramureș.

La munte, la altitudini în general de peste 1500 m, vor fi și precipitații sub formă de lapoviță și ninsoare, și îndeosebi în nordul Carpaților Orientali va continua să se depună strat de zăpadă. Vântul va sufla slab și moderat, cu intensificări ziua în Moldova și pe crestele Carpaților Meridionali și de Curbură (rafale cu viteze în general de 50...60 km/h), local în Dobrogea, Oltenia, Muntenia și izolat în Transilvania (rafale cu viteze în general de 40...50 km/h). Temperaturile maxime se vor încadra între 9 grade în jumătatea de nord a Moldovei și 23 de grade în sudul Munteniei, iar cele minime între 0 și 10 grade, cu cele mai scăzute valori în depresiuni unde se va produce brumă.

**LA BUCUREŞTI**

Vremea va fi răcoroasă. Cerul va fi temporar noros ziua și noros noaptea. Trecător va ploua. Vântul va sufla în general moderat (viteze la rafală în general de 30...40 km/h). Temperatura maximă se va situa în jurul valorii de 20 de grade, iar cea minimă va fi de 7...8 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru data de 07.05.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia Naţională pentru Mediu și Arii Protejate*** informează despre producerea, la data de 05.05.2025, la ora 14:00, unei poluări accidentale a aerului cu o cantitate de aproximativ 200 Smc de gaze, din cauza unei avarii la colectorul de distribuţie gaze Foeni–Partoș, județul Timiș, care aparţine operatorului Expert Petroleum. S-a izolat tronsonul de colector avariat şi s-a remediat prin montarea a două şarniere. Suprafaţa totală afectată pentru efectuarea reparaţiilor a fost de circa 8 mp.

1. **În domeniul solului şi vegetaţiei**

***Garda Naţională de Mediu - Comisariatul Judeţean*** ***Prahova*** informează despre producerea, la data de 07.05.2025, la ora 11:20, unei poluări accidentale a solului cu țiței, pe raza municipiului Ploiești (zona Poarta 3 Lukoil), județul Prahova, posibil din cauza unei avarii la conducta de transport țiței Cartojani-Ploiești ce aparține Conpet SA Ploiești. A fost afectată o suprafață de 25 mp (teren proprietate privată). S-a oprit pomparea. Se intervine pentru depistarea cauzei producerii incidentului și se vor lua măsuri pentru ecologizarea suprafeței afectate.

***Agenţia Naţională pentru Mediu și Arii Protejate*** informează despre producerea, la data de 08.05.2025, la ora 07:30, unei poluări accidentale a solului cu 10 litri de apă de zăcământ și 15 litri de țiței, la circa 400 m de Parc 1 Drăganu, județul Argeș, din cauza unei avarii la o conductă ce aparține OMV Petrom SA, Zona de Producție Valahia, Sector Poiana Lacului. A fost afectată o suprafață de 25 mp (drum comunal – proprietate publică). S-a oprit pomparea și s-a izolat conducta. Se vor lua măsuri pentru remedierea avariei și curățarea zonei afectate.

***Administrația Rezervației Biosferei Delta Dunării*** informează despre producerea, la data de 30.04.2025, la ora 12:00, unui incendiu de vegetaţie (stuf, papură și rogoz), în zona: Amenajarea Piscicolă Popina - bazinul 22, pe raza Districtului Ecologic Sulina, județul Tulcea. Incendiul s-a stins de la sine în data de 07.05.2025, la ora 16:00. A fost afectată o suprafaţă de circa 400 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre izbucnirea, la data de 08.05.2025, la ora 13:00, unui incendiu de vegetație (stuf, papură, rogoz, vegetație uscată) în zona: Amenajarea Piscicolă Popina - bazinul 22, pe raza Districtului Ecologic Sulina, județul Tulcea. Incendiul stins la data de 07.05.2025, ora 16:00, s-a reaprins din cauza condițiilor meteo (vânt) Se va reveni cu informații după stingerea incendiului.

1. **În domeniul supravegherii radioactivităţii mediului**

***Agenţia Naţională pentru Mediu și Arii Protejate*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 07.05.2025-08.05.2025 și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

***Inspectoratul General pentru Situații de Urgență*** informează despre producerea, la data de 08.05.2025, unui incendiu la un depozit de pe strada Drumul Săbăreni, municipiul București, sector 6. Incendiul s-a manifestat pe o suprafață de aproximativ 500 mp, cu posibilitate de propagare la vecinătăți. I.S.U. București-Ilfov a intervenit pentru stingerea incendiului. A fost avertizată populația din zonă prin sistemul de mesaje Ro-Alert.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Județul Iași

Se mențin prevederile „Planului de restricții în alimentarea cu apă pentru piscicultură - treapta II la următoarele folosințe:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași - r. Miletin, acumulare Hălceni.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apă brută pentru populație și industrie din acumularea Solești;

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apa brută pentru populatie și industrie din acumularea Pușcași.

DIRECȚIA COMUNICARE ȘI DIGITALIZARE